
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	12 septembrie 2017

	Nr.
	4c-7/624 


R A P O R T

asupra proiectului de Lege pentru modificarea alin.(3) şi (4) ale art.1 din Legea nr.61/1993 privind alocaţia de stat pentru copii 
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa nr. PLx 550/2015 din 1 septembrie 2015, cu dezbaterea pe fond, în procedură obişnuită, a proiectului de Lege pentru modificarea alin.(3) şi (4) ale art. 1 din Legea nr.61/1993 privind alocaţia de stat pentru copii.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.429/29.04.2015)
· avizul favorabil al Consiliului Economic şi Social (nr.1005/16.04.2015)
· avizul negativ al Comisiei juridice, de disciplină şi imunităţi 
(nr.4c-11/1011/22.09.2015)

· avizul favorabil al Comisiei pentru drepturile omului, culte şi problemele minorităţilor naţionale (nr.4c-5/591/10.09.2015)
· avizul negativ al Comisiei pentru buget, finanţe şi bănci 
(nr. 4c-2/750/23.09.2015)

· avizul favorabil al Comisiei pentru egalitatea de şanse pentru femei şi bărbaţi (nr.4c-17/561/21.09.2015)

· punctul de vedere al Guvernului (nr.9308/22.10.2015).

Proiectul de lege are ca obiect de reglementare modificarea alin.(3) şi (4) ale art. 1 din Legea nr.61/1993, republicată, cu modificările şi completările ulterioare, în sensul acordării alocaţiei de stat pentru copii şi tinerilor care au împlinit vârsta de 18 ani şi care urmează etape educaţionale în centrele de educaţie incluzivă, până la împlinirea vârstei de 26 de ani.
Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 31 august 2017 a participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare, doamna Mihaela Grecu, director în cadrul Ministerului Muncii şi Justiţiei Sociale.
La lucrările comisiei şi-au înregistrat prezenţa 16 deputaţi, din totalul de 21 membri ai comisiei.

Raportul comisiei a fost adoptat cu majoritate de voturi (două abţineri).
Proiectul de lege a fost adoptat de Senat în şedinţa din 29 iunie 2015.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor, republicat, cu modificările şi completările ulterioare. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative întrucât prevederile în vigoare ale alin.(3) şi (4) ale art.1 din Legea nr.61/1993, republicată, cu modificările şi completările ulterioare, sunt considerate acoperitoare pentru măsurile propuse.

PREŞEDINTE,



SECRETAR,

Adrian Solomon



Violeta Răduţ
Întocmit,

Consilier parlamentar Sorina Szabo

